CELEX: 62013TN0550
Language: el
Date: 2013-10-15 00:00:00
Title: Υπόθεση T-550/13: Προσφυγή της 15ης Οκτωβρίου 2013 — Ελληνική Δημοκρατία κατά Επιτροπής

21.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 377/17
            
         Προσφυγή της 15ης Οκτωβρίου 2013 — Ελληνική Δημοκρατία κατά Επιτροπής
   (Υπόθεση T-550/13)
   2013/C 377/40
   Γλώσσα διαδικασίας: η ελληνική
   
      Διάδικοι
   
   
      Προσφεύγουσα: Ελληνική Δημοκρατία (εκπρόσωποι: Ι. Χαλκιάς, Ξ. Μπασάκου και Α. Βασιλοπούλου)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               Να ακυρωθεί η τελική και οριστική απόφαση της Επιτροπής, της 13ης Αυγούστου 2013, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών, που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ), κοινοποιηθείσα με αριθμό C(2013) 5225 και δημοσιευθείσα στο L 219/2013, στο κεφάλαιο που αφορά την Ελληνική Δημοκρατία· και
            
         
               —
            
            
               Να καταδικασθεί η Επιτροπή στα δικαστικά έξοδα.
            
         
      Ισχυρισμοί και κύρια επιχειρήματα
   
   Προς στήριξη της προσφυγής η προσφεύγουσα προβάλλει τους εξής λόγους ακύρωσης:
   
                
            
            
               Με τον πρώτο λόγο ακύρωσης, σχετικά με τη διόρθωση στο καθεστώς ενίσχυσης μεταποίησης ροδάκινων και αχλαδιών, η Ελληνική Δημοκρατία υποστηρίζει ότι η επιβολή διορθώσεων το 2013 μετά από υπερτετραετή αδράνεια της Επιτροπής για αδυναμίες του συστήματος ελέγχου, που αναφέρονται στα οικονομικά έτη 2006 και 2007 και είχαν ήδη διαπιστωθεί το έτος 2008, παραβιάζει τη γενική αρχή της ασφάλειας του δικαίου, του εύλογου χρόνου και της επίκαιρης δράσης της Επιτροπής, λόγω της υπερβολικά αδικαιολόγητης μακρόχρονης διάρκειας της διαδικασίας που ζημιώνει την Ελληνική Δημοκρατία στην παρούσα δημοσιονομική συγκυρία αποτελούσα απόλυτο δημοσιονομικό αιφνιδιασμό.
            
         
                
            
            
               Με το δεύτερο λόγο ακύρωσης, σχετικά με τη διόρθωση στο καθεστώς ενίσχυσης μεταποίησης ροδάκινων και αχλαδιών, η Ελληνική Δημοκρατία ισχυρίζεται ότι κατά πλάνη περί τα πράγματα και με απολύτως ελλιπή αιτιολογία η Επιτροπή κατέληξε στο συμπέρασμα ότι δεν διενεργήθηκαν δύο βασικοί έλεγχοι και πρότεινε διόρθωση ανερχόμενη στο κατ’ αποκοπήn ποσοστό του στο 10 %, και ότι το εν λόγω ποσοστό δεν θα μπορούσε σε καμία περίπτωση να υπερβεί το 5 %, το οποίο επιβάλλεται στις περιπτώσεις διαπιστώσεων ελλείψεων σε βασικούς ελέγχους.
            
         
                
            
            
               Με τον τρίτο λόγο ακύρωσης, σχετικά με τη διόρθωση στον τομέα POSEI — Μικρά νησιά του Αιγαίου, η Ελληνική Δημοκρατία υποστηρίζει ότι στερείται συγκεκριμένης αιτιολογίας η απόφαση της Επιτροπής, ώστε να δικαιολογείται η επιβληθείσα διόρθωση.